Benedictus, episcopus seruus seruorum dei, dilectis filiis Roberto, abbati, et conuentui monasterii Sancti Stephani de Diuione, ordinis sancti Augustini, lingonensis diocesis, salutem et apostolicam benedictionem. Exposcit uestre deuocionis sinceritas et religionis promeretur honestas ut tam uos, quos speciali dilectione prosequimur, quam monasterium uestrum dignis honoribus attollamus hinc est quod nos uestris in hac parte supplicacionibus inclinati, ut tu fili abbas et successores tui abbates dicti monasterii, qui pro tempore fuerint, mitra, anulo, et aliis pontificalibus insigniis libere uti, necnon in dicto monasterio et prioratibus eidem monasterio subiectis ac pariochialibus et aliis ecclesiis ad abbatem pro tempore existentem ac conuentum ipsius monasterii communiter uel diuisim pertinentibus, quanuis uobis pleno iure non subsint benedictionem solennem, super populum infra missarum solennia, dummodo in benedictione huiusmodi aliquis antistes uel sedis apostolice legatus presens non fuerit, elargiri possitis felicis recordacionis Alexandri, pontificis IV predecessoris nostri, que incipit abbates et aliis quibuscunque constitucionibus apostolicis in contrarium editis nequaquam obstantibus uobis et eisdem successoribus auctoritate apostolica de speciali gracia tenore presencium indulgemus. Nulli ergo omnino hominum liceat hanc paginam nostre concessionis infringere, uel ei ausu temerario contraire: si quis autem hoc attemptare presumpserit, indignacionem omnipotentis. Dei et beatorum Petri et Pauli apostolorum, eius se nouerit incursurum. Datum Auinione 3 nonas decembrorum, pontificatus nostri anno primo. — P. de Mussiaco.